## Pravilnik o načinu i postupku dodjele sredstava iz Fonda za razvoj mrežnih djelatnosti

### NN 123/2014 (22.10.2014.), Pravilnik o načinu i postupku dodjele sredstava iz Fonda za razvoj mrežnih djelatnosti

123 22.10.2014 Pravilnik o načinu i postupku dodjele sredstava iz Fonda za razvoj mrežnih djelatnosti

HRVATSKA REGULATORNA AGENCIJA ZA MREŽNE DJELATNOSTI

2362

Na temelju članka 16. stavka 7. Zakona o elektroničkim komunikacijama (»Narodne novine« br. 73/08, 90/11 133/12, 80/13 i 71/14) Vijeće Hrvatske regulatorne agencije za mrežne djelatnosti na sjednici održanoj 17. listopada 2014. donosi

PRAVILNIK

O NAČINU I POSTUPKU DODJELE SREDSTAVA IZ FONDA ZA RAZVOJ MREŽNIH DJELATNOSTI

I. OPĆE ODREDBE

Članak 1.

(1) Ovim Pravilnikom uređuje se način i postupak provedbe javnog natječaja za dodjelu sredstava Fonda za razvoj mrežnih djelatnosti (dalje: Fond), mjerila za dodjelu sredstava Fonda, praćenje utroška dodijeljenih sredstava Hrvatske regulatorne agencije za mrežne djelatnosti (dalje: HAKOM) te druga pitanja u vezi s upravljanjem Fondom.

(2) Iznos sredstava Fonda utvrđuje se na temelju odluke Vijeća HAKOM-a donesene sukladno Zakonu o elektroničkim komunikacijama.

II. NAČIN PROVEDBE JAVNOG NATJEČAJA

Članak 2.

(1) Odluku o raspisivanju javnog natječaja o dodjeli sredstava Fonda donosi Vijeće HAKOM-a, a ista se objavljuje na službenim internetskim stranicama HAKOM-a.

(2) Odluka iz stavka 1. ovog članka minimalno sadrži: predmet natječaja, ukupno raspoloživi iznos, krajnji rok za dostavu ponuda, datum javnog otvaranja ponuda te natječajnu dokumentaciju.

(3) Natječajnom dokumentacijom detaljno se razrađuju uvjeti natječaja.

III. MJERILA ZA DODJELU SREDSTAVA

Članak 3.

(1) Sredstva Fonda mogu se dodijeliti samo podnositelju koji je u ponudi dostavio dokaze sposobnosti određene natječajnom dokumentacijom.

(2) Sredstva Fonda bit će dodijeljena onom podnositelju čija je ponuda, temeljem kriterija definiranih natječajnom dokumentacijom, ocijenjena najpovoljnijom, a unutar je raspoloživog iznosa sredstava predmetnog javnog natječaja.

(3) Ukoliko ne pristigne niti jedna valjana ponuda, javni natječaj će se ponovno raspisati.

IV. POSTUPAK PROVEDBE JAVNOG NATJEČAJA

Članak 4.

(1) Odlukom ravnatelja HAKOM-a imenuje se Povjerenstvo za pripremu i provedbu postupka dodjele sredstava Fonda (dalje: Povjerenstvo), a koje se sastoji od voditelja i četiri člana.

(2) Povjerenstvo provodi postupak javnog otvaranja, pregleda i analize zaprimljenih ponuda.

(3) Nakon provedenog postupka iz stavka 2. ovog članka, Povjerenstvo priprema prijedlog odluke o dodjeli sredstava Fonda, sukladno uvjetima natječaja.

(4) Na temelju prijedloga Povjerenstva Vijeće HAKOM-a donosi odluku o dodjeli sredstava Fonda koja se dostavlja svim ponuditeljima i objavljuje na službenim internetskim stranicama HAKOM-a.

(5) Predsjednik Vijeća HAKOM-a sklapa ugovor s odabranim ponuditeljem.

(6) Ugovorom se određuju prava i obveze odabranog ponuditelja, kao i pravne posljedice nepostupanja po dostavljenoj ponudi i uvjetima natječajne dokumentacije.

V. RAČUNOVODSTVENO PRAĆENJE I KONTROLA UTROŠKA DODIJELJENIH SREDSTAVA

Članak 5.

(1) Računovodstveno praćenje Fonda provodi se temeljem propisa o načinu vođenja računovodstva neprofitnih organizacija.

(2) Administrativno-tehničke poslove računovodstvenog praćenja vodi Odjel gospodarskih poslova HAKOM-a.

Članak 6.

Voditelj Povjerenstva provjerava i potvrđuje ispunjenje uvjeta za isplatu predmeta natječaja, a nalog za isplatu sredstava odobrava ovlaštena osoba, sukladno općim aktima HAKOM-a.

VII. PRIJELAZNE I ZAVRŠNE ODREDBE

Članak 7.

Na ostala pitanja vezana uz dodjelu sredstava Fonda, a koja nisu uređena ovim Pravilnikom, primjenjuju se odredbe važećeg Zakona o državnim potporama, odnosno Zakona o elektroničkim komunikacijama.

Članak 8.

Ovaj Pravilnik objavit će se u »Narodnim novinama«, a stupa na snagu 1. siječnja 2015.

Klasa: 003-05/14-01/06

Urbroj: 376-04-14-01

Zagreb, 17. listopada 2014.

Predsjednik Vijeća
dr. sc. Dražen Lučić, v. r.

Pravilnik, NN 123/2014-2362